|  |
| --- |
| **N Á R O D N Á R A D A S L O V E N S K E J R E P U B L I K Y** |
| **VI. volebné obdobie** |

Číslo:.......................

**N á v r h**

poslanca Národnej rady Slovenskej republiky

Petra Osuského

**n a v y d a n i e**

zákona, ktorým sa mení a dopĺňa zákon č. 355/2007 Z. z. o ochrane, podpore a rozvoji verejného zdravia a o zmene a doplnení niektorých zákonov v znení neskorších predpisov

Predkladá: Návrh na uznesenie:

Peter Osuský

Národná rada Slovenskej republiky

**s c h v a ľ u j e**

návrh poslanca Národnej rady Slovenskej republiky Petra Osuského na vydanie zákona, ktorým sa mení a dopĺňa zákon

č. 355/2007 Z. z. o ochrane, podpore a rozvoji verejného zdravia a o zmene a doplnení niektorých zákonov v znení neskorších predpisov

**BRATISLAVA 2015**

N Á R O D N Á R A D A S L O V E N S K E J R E P U B L I K Y

**VI. volebné obdobie**

**Návrh zákona**

**z ................. 2015,**

**ktorým sa mení a dopĺňa zákon č. 355/2007 Z. z. o ochrane, podpore a rozvoji verejného zdravia a o zmene a doplnení niektorých zákonov v znení neskorších predpisov**

Národná rada Slovenskej republiky sa uzniesla na tomto zákone:

**Čl. I**

Zákon č. 355/2007 Z. z. o ochrane, podpore a rozvoji verejného zdravia a o zmene a doplnení niektorých zákonov v znení zákona č. 140/2008 Z. z., zákona č. 461/2008 Z. z., zákona č. 540/2008 Z. z., zákona č. 170/2009 Z. z., zákona č. 67/2010 Z. z., zákona č. 132/2010 Z. z., zákona č. 136/2010 Z. z., zákona č. 172/2011 Z. z., zákona č. 470/2011 Z. z., zákona č. 306/2012 Z. z., zákona č. 74/2013 Z. z., zákona č. 153/2013 Z. z. a zákona č. 204/2014 Z. z. sa mení a dopĺňa takto:

V § 30a ods. 2 sa vypúšťa druhá veta.

V § 30a ods. 3 písm. a) sa za slová „ak odsek 4“ dopĺňajú slová „alebo odsek 11“.

V § 30a ods. 3 písm. a) bod 1 sa slovo „alebo“ pred slovom „autorizovaného“ nahrádza čiarkou a na koniec bodu 1 sa dopĺňajú slová „iného kvalifikovaného zamestnanca podľa odseku 10, alebo“.

V § 30a ods. 4 sa za slová „podľa odseku 2,“ dopĺňajú slová „ani nepostupuje podľa odseku 11“.

V § 30a sa dopĺňajú odseky 10 až 12, ktoré znejú:

„(10) Iným kvalifikovaným zamestnancom podľa odseku 3 pre zamestnancov, ktorí vykonávajú práce zaradené do prvej kategórie, je zamestnanec, ktorého zamestnávateľ poučil o úlohách pracovnej zdravotnej služby a povinnostiach zamestnávateľa pri ochrane zdravia zamestnancov podľa tohto zákona. Iným kvalifikovaným zamestnancom podľa odseku 3 pre zamestnancov, ktorí vykonávajú práce zaradené do druhej kategórie, je zamestnanec, ktorého zamestnávateľ poučil o úlohách pracovnej zdravotnej služby a povinnostiach zamestnávateľa pri ochrane zdravia zamestnancov podľa tohto zákona a o rizikových faktoroch vzťahujúcich sa na prácu zaradenú do druhej kategórie.

(11) Zamestnávateľ, za predpokladu, že je kvalifikovaný, môže osobne prevziať zodpovednosť za plnenie úloh pracovnej zdravotnej služby vo vzťahu k zamestnancom, ktorí vykonávajú práce zaradené do prvej kategórie alebo do druhej kategórie. Na takéhoto zamestnávateľa sa nevzťahuje postup podľa odsekov 2 až 7. Na určenie kvalifikovanosti zamestnávateľa sa primerane použije odsek 10.

(12) Právnická osoba, ktorej jediným zamestnancom je fyzická osoba, ktorá je zároveň jej štatutárnym orgánom, nepostupuje vo vzťahu k tomuto zamestnancovi podľa ustanovení o pracovnej zdravotnej službe, ale rovnako ako fyzická osoba – podnikateľ, ktorý nezamestnáva iné osoby podľa § 30 ods. 7 a 8. Rovnako sa postupuje aj v prípade, že má právnická osoba viac zamestnancov za predpokladu, že sú všetci členmi jej štatutárneho orgánu.“

V § 57 ods. 22 sa vypúšťa písm. o). Písmeno p) sa vyznačí ako písm. o)

**Čl. II**

Tento zákon nadobúda účinnosť dňom vyhlásenia.